VF+ wil met plaaslike ANC oor ‘Pretoria’ praat – praag.co.za
Die voorsitter van die ANC se Tshwane-distrik, Sputla Ramokgopa, het aangedui dat Pretoria se naam nie sonder meer verander sal word nie.
Volgens dr. Conrad Beyers, VF Plus-raadslid, is hierdie ‘n oorwinning vir Pretorianers en ‘n wekroep dat druk verder verskerp moet word om die naam van die stad te beskerm.
“Die plaaslike ANC is onder druk vanweë die stad se finansiële krisis en hulle eie ondersteuners maak dit aan hulle duidelik dat hulle dienslewering soek, nie naamsveranderinge nie. Die plaaslike ANC is duidelik verdeeld oor die naamkwessie,” het Beyers gesê.
Die VF Plus het die ANC-beheerde metroraad vroeër daarvan beskuldig dat die raad probeer om aandag af te lei van die finansiële krisis waarin hulle die stad gedompel het, nadat die metroraad die VF Plus voor die hof gedaag het om toestemming te kry om naamborde wat slegs die naam ‘Tshwane’ bevat, op te rig.
Die VF Plus het gesê dat hy in gesprek wil tree met die plaaslike leierskap van die ANC oor ‘n moontlike finale oplossing vir die naamkwessie. “Ons glo dat ‘n permanente oplossing moontlik is waarmee alle inwoners in die stad tevrede sal wees. Pretoria het die geleentheid om ‘n voorbeeld te stel oor hoe sensitiewe sake soos hierdie hanteer behoort te word.”
Skrywer Dan RoodtGepubliseer op 23 September 2009 Kategorieë Afrikaanse nuusSleutelwoord Afrikaanse nuus, Conrad Beyers, naamsveranderings, Pretoria, South Africa, Suid-Afrika, VF+ wil met plaaslike ANC oor 'Pretoria' praat
Vorige Vorige artikel: VSA sluit alle amptelike kantore in SA
Volgende Volgende artikel: Reise van Janssens en De Mist